**ΔΕΛΤΙΟ ΤΥΠΟΥ**

**Δήμος Χαλανδρίου – Τερατώδη ψέματα της Περιφέρειας για τη …βοήθεια με τα χιόνια στο Χαλάνδρι**

Σε σχέση με τα τερατώδη ψέματα που αναφέρονται στην επίσημη ανακοίνωση της Περιφέρειας Αττικής για τη συνδρομή προς τον Δήμο Χαλανδρίου στην κακοκαιρία «Ελπίς», ο Δήμος Χαλανδρίου αναφέρει ότι:

Τα εκχιονιστικά μηχανήματα της Περιφέρειας στη Λ. Πεντέλης εμφανίστηκαν στο Χαλάνδρι την Τετάρτη το μεσημέρι και εφόσον από την προηγούμενη μέρα, η οδός είχε καθαριστεί από την περιοχή των Βριλησσίων και πάνω.

Οι φωτογραφίες δε που συνοδεύουν την ανακοίνωση της Περιφέρειας δεν είναι από το Χαλάνδρι και στη μια που είναι από το Χαλάνδρι, μπορεί και ο πιο αδαής να καταλάβει ότι δεν πρόκειται για εκχιονισμό τις πρώτες μέρες, αλλά αφότου έχουν σχεδόν λιώσει τα χιόνια.

Τα μηχανήματα έργου του Δήμου Χαλανδρίου διάνοιξαν, τη Δευτέρα 24 και την Τρίτη 25 Ιανουαρίου, την Παπανικολή και την Ανδρέα Παπανδρέου -δρόμους που ανήκουν στην αποκλειστική ευθύνη της Περιφέρειας Αττικής, και τους οποίους όφειλε να αποχιονίσει η Περιφέρεια- και κράτησαν λειτουργική τη Λ. Πεντέλης, λόγω της επιλογής της Περιφέρειας να μην εκχιονίσει από το αθλητικό κέντρο Ν. Πέρκιζας έως την πλατεία Δούρου.

Η Περιφέρεια σημειώνει στην ανακοίνωσή της ότι επιχείρησε στις 24 και 25 Ιανουαρίου στην οδό Παπανικολή ενώ ο αντιπεριφερειάρχης Βασίλης Κόκκαλης στο OpenTv δήλωνε στις 26 Ιανουαρίου ότι «έχει δίκιο ο δήμαρχος Χαλανδρίου», αλλά τα εκχιονιστικά της Περιφέρειας δεν μπορούσαν να μπουν γιατί στο δρόμο είναι «παρατημένα αυτοκίνητα». Σε ποια από τις δύο περιπτώσεις λοιπόν λέει αλήθεια η Περιφέρεια Αττικής;

Αισχρό ψέμα είναι και η δήλωση στην ίδια ανακοίνωση ότι «συνεργεία της Περιφέρειας Αττικής απομάκρυναν πεσμένα δέντρα από την οδό Παπανικολή». Το δρόμο τον διάνοιξαν τα συνεργεία του Δήμου Χαλανδρίου, απομακρύνοντας συγχρόνως τους κορμούς επτά μεγάλων δέντρων που είχαν καταπέσει πάνω σε γραμμές του τρόλεϊ και σε καλώδια του ΔΕΔΔΗΕ, όπως αποδεικνύεται από τις φωτογραφίες (Αριστοτέλους & Παπανικολή, Υψηλάντου & Παπανικολή) που συνοδεύουν την ανακοίνωση.

Και αυτό παρά τις συνεχείς εκκλήσεις του δημάρχου Χαλανδρίου προς την αντιπεριφερειάρχη Β. Τομέα κ. Λουκία Κεφαλογιάννη και παρά τις διαβεβαιώσεις που είχε λάβει από την ίδια για άμεση συνδρομή από την Περιφέρεια.

«Είναι βαθιά νυχτωμένοι οι συντάκτες των ανακοινώσεων της Περιφέρειας Αττικής, αν νομίζουν ότι με τέτοια αισχρά ψέματα, θα διαστρεβλώσουν την πραγματικότητα», σημειώνει ο δήμαρχος Χαλανδρίου Σίμος Ρούσσος.